(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΘ΄

Παρασκευή 20 Σεπτεμβρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ   
Επί της διαδικασίας, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 23 Σεπτεμβρίου 2019, σελ.   
2. Συζήτηση επικαίρων ερωτήσεων:  
 α) Προς τον Υπουργό Υγείας, με θέμα: «Κατάσταση αρχείων ασθενών Γενικού Κρατικού Νίκαιας», σελ.   
 β) Προς τον Υπουργό Οικονομικών, με θέμα: «Κλείσιμο Δημόσιας Οικονομικής Υπηρεσίας (Δ.Ο.Υ.) Αχαρνών», σελ.   
 γ) Προς τον Υπουργό Υποδομών και Μεταφορών, με θέμα: «Να δοθούν στην Περιφέρεια Κρήτης η αρμοδιότητα και η χρηματοδότηση ( 25 εκ. Ευρώ) για την οδική ασφάλεια στον Βόρειο Οδικό Άξονα Κρήτης (ΒΟΑΚ)», σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο. , σελ.

ΟΜΙΛΗΤΕΣ

Α. Επί της διαδικασίας:  
ΚΩΝΣΤΑΝΤΙΝΟΠΟΥΛΟΣ Ο. , σελ.  
  
Β. Επί των επικαίρων ερωτήσεων:  
ΑΠΑΤΖΙΔΗ Μ. , σελ.  
ΒΕΣΥΡΟΠΟΥΛΟΣ Α. , σελ.  
ΚΕΓΚΕΡΟΓΛΟΥ Β. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΟΝΤΟΖΑΜΑΝΗΣ Β. , σελ.  
ΜΠΑΚΑΔΗΜΑ Φ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΘ΄

Παρασκευή 20 Σεπτεμβρίου 2019

Αθήνα, σήμερα στις 20 Σεπτεμβρίου 2019, ημέρα Παρασκευή και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 23 Σεπτεμβρίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 10/17-9-2019 επίκαιρη ερώτηση του Βουλευτή Επικρατείας του Συνασπισμού Ριζοσπαστικής Αριστεράς κ. Βασιλείου Βασιλικού προς την Υπουργό Πολιτισμού και Αθλητισμού, με θέμα: «Εθνική Πολιτική για το Βιβλίο».

2. Η με αριθμό 16/17-9-2019 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς την Υπουργό Παιδείας και Θρησκευμάτων, με θέμα: «Να συνεχιστεί η λειτουργία της Δημοτικής Βιβλιοθήκης Ρόδου, μέσω της στελέχωσής της».

3. Η με αριθμό 4/11-9-2019 επίκαιρη ερώτηση του Προέδρου της Κοινοβουλευτικής Ομάδας Ελληνική Λύση και Βουλευτή Λάρισας κ. Κυριάκου Βελόπουλου προς τον Υπουργό Εξωτερικών, με θέμα: «Καθορισμός της Αποκλειστικής Οικονομικής Ζώνης (ΑΟΖ)».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 17/17-9-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Παιδείας και Θρησκευμάτων, με θέμα: «Να εφαρμοστεί το πρόγραμμα κολύμβησης που υλοποιείται στην πρωτοβάθμια εκπαίδευση, με τρόπο που να καλύπτει συνολικά τις ανάγκες των μαθητών».

2. Η με αριθμό 5/11-9-2019 επίκαιρη ερώτηση του Προέδρου της Κοινοβουλευτικής Ομάδας Ελληνική Λύση και Βουλευτή Λάρισας κ. Κυριάκου Βελόπουλου προς τον Υπουργό Εξωτερικών, με θέμα: «Καταγγελία Συμφωνίας των Πρεσπών».

3. Η με αριθμό 19/17-9-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για το πρόβλημα της στέγασης και την ανέγερση νέων εστιών».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ξεκινούμε με την τρίτη με αριθμό 15/17-9-2019 επίκαιρη ερώτηση πρώτου κύκλου, της Βουλευτού Β΄ Πειραιά κ Φωτεινής Μπακαδήμα του ΜέΡΑ25 προς τον Υπουργό Υγείας, με θέμα: «Κατάσταση αρχείων ασθενών Γενικού Κρατικού Νίκαιας».

Στην επίκαιρη αυτή ερώτηση θα απαντήσει ο Υφυπουργός Υγείας κ. Κοντοζαμάνης.

Κυρία Μπακαδήμα, έχετε τον λόγο για δύο λεπτά.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ, κύριε Πρόεδρε.

Κύριε Υπουργέ, κανείς δεν αμφισβητεί ότι ο τομέας της υγείας, ειδικά της δημόσιας πρωτοβάθμιας και δευτεροβάθμιας περίθαλψης της χώρας μας, νοσεί και ότι πρέπει να γίνουν πολλές και δομικές αλλαγές. Καθημερινά όλοι βλέπουμε ότι χιλιάδες συμπολίτες μας καλούνται να αντιμετωπίσουν ένα τέρας γραφειοκρατίας και ελλιπούς οργάνωσης που, μαζί με τις ελλείψεις σε ιατρικό και νοσηλευτικό προσωπικό, κάνει την κατάσταση ακόμη χειρότερη.

Αναφορικά τώρα με την άθλια κατάσταση στην οποία διατηρούνται χιλιάδες φάκελοι ασθενών στο Γενικό Κρατικό Νίκαιας, όλοι ξέρουν πως δεν είναι κάτι καινούργιο ούτε εμείς ως ΜέΡΑ25 είμαστε οι μοναδικοί που το έχουμε αντιληφθεί. Σύμφωνα με εικόνες που για μια ακόμη φορά είδαν πριν λίγο καιρό το φως της δημοσιότητας, συνεχίζονται οι απαράδεκτες συνθήκες φύλαξης χιλιάδων φακέλων ασθενών του νοσοκομείου που έχουν αφεθεί να σαπίζουν σε κοντέινερς και αποθήκες. Έτσι, παρά τον πρόσφατο νόμο περί προσωπικών δεδομένων και ενώ όλοι γνωρίζουμε ότι ο ατομικός φάκελος υγείας έχει ήδη νομοθετηθεί και εφαρμοστεί για χιλιάδες ασθενείς, στο εν λόγω νοσοκομείο πολυάριθμοι φάκελοι βρίσκονται ακόμη στοιβαγμένοι σε κούτες, που είναι έκθετες σε κάθε είδους καταστροφή.

Με δεδομένο ότι οι φάκελοι και τα προσωπικά δεδομένα χιλιάδων συμπολιτών μας είναι έκθετα, ενώ πολλές χρήσιμες πληροφορίες κινδυνεύουν να χαθούν δυσκολεύοντας την τήρηση ενός πλήρους ιατρικού ιστορικού πολλών ασθενών, θα θέλαμε ως εκ τούτου να ενημερωθούμε, καθώς γνωρίζουμε ότι ως ηγεσία του Υπουργείου Υγείας έχετε γνώση του θέματος, για το ποιες πρωτοβουλίες θα ληφθούν από πλευράς σας για να επιλυθεί το ζήτημα και με ποιο χρονοδιάγραμμα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε την κ. Μπακαδήμα.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, σε ό,τι αφορά την επίκαιρη ερώτηση και το θέμα με τους χιλιάδες φακέλους ασθενών στο Γενικό Κρατικό Νίκαιας, έχουμε να πούμε τα εξής: Κατ’ αρχάς, όσον αφορά τη δημοσιογραφική λήψη εικόνων του απεικονιζόμενου χώρου τον οποίον έχουν βαφτίσει ως «αρχείο», είναι ένας χώρος κλειστός και μη προσπελάσιμος για τους πολίτες. Δεν αποτελεί σημείο ή διάδρομο διαφυγής, για παράδειγμα έξοδο κινδύνου. Ο εν λόγω χώρος είναι αποκλειστικά κατασκευασμένος για χρήση αποθήκευσης πάσης φύσεως υλικού. Σημειωτέον, η προσβασιμότητα στον χώρο αυτόν γίνεται αποκλειστικά κατόπιν χορήγησης σχετικής άδειας στον ενδιαφερόμενο.

Επί της ουσίας τώρα του προβλήματος, η κατάσταση αυτή του νοσοκομείου σίγουρα δεν περιποιεί τιμή, αλλά δεν είναι και το μοναδικό νοσοκομείο σε αυτή την κατάσταση ούτε οι συνθήκες φύλαξης των αρχείων είναι ένα καινούργιο φαινόμενο. Χρειάζεται μία συνολική λύση προς αυτή την κατεύθυνση.

Πρώτον, σε ό,τι αφορά τον ατομικό ηλεκτρονικό φάκελο υγείας που θεσμοθετήθηκε με τον ν.4238/2014 και τροποποιήθηκε με τον ν.4600 προκειμένου ο ηλεκτρονικός φάκελος του ασθενούς να προσαρμοστεί στις απαιτήσεις του Γενικού Κανονισμού για την Προστασία Προσωπικών Δεδομένων, πρέπει να πούμε ότι βρίσκεται σε εξέλιξη και δεν είναι ένας φάκελος ο οποίος ολοκληρώνεται από τη μία μέρα στην άλλη.

Στο πλαίσιο της ψηφιακής στρατηγικής, που τόσο η Κυβέρνηση όσο και το Υπουργείο Υγείας εφαρμόζει, είναι προτεραιότητά μας η ολοκλήρωση του ηλεκτρονικού φακέλου, προκειμένου να είναι προς χρήση τόσο προς όφελος των ασθενών που θα έχουν πρόσβαση στα δικά τους στοιχεία όσο και της ιατρικής κοινότητας, προκειμένου να παρέχουμε καλύτερες υπηρεσίες υγείας.

Ήδη στα τέλη του 2018 το Υπουργείο Υγείας εξέδωσε αναλυτική εγκύκλιο με θέμα τον οδηγό προετοιμασίας των νοσοκομείων και τις βασικές κατευθύνσεις συμμόρφωσης προς τον Γενικό Κανονισμό Προστασίας. Χαρακτηριστικά να σας πω ότι η εγκύκλιος αυτή αναφέρει, μεταξύ άλλων, τις βασικές απαιτήσεις προτεραιότητας από την πλευρά των φορέων και παρόχων υπηρεσιών υγείας, το πώς γίνονται οι αναθέσεις καθηκόντων, η οργάνωση των αρχείων. Βεβαίως, υπάρχουν και απαντήσεις σε συνήθη ερωτήματα και προβληματισμούς που ήδη έχουν τεθεί στον υπεύθυνο προστασίας δεδομένων του Υπουργείου Υγείας.

Πρέπει να πω, δε, ότι ουσιαστικά στο πλαίσιο, επαναλαμβάνω, της ψηφιακής στρατηγικής της Κυβέρνησης στόχος μας είναι η πλήρης ψηφιοποίηση όλων των αρχείων, ώστε να έχουμε το ιστορικό κάθε πολίτη ο οποίος έχει νοσηλευτεί στα δημόσια νοσηλευτικά ιδρύματα. Επομένως, απαντώντας στην ουσία της ερώτησής σας, σας λέμε ότι η πλήρης ψηφιοποίηση των έγχαρτων αρχείων των νοσοκομείων της χώρας είναι προτεραιότητά μας, με στόχο την αποτελεσματική λειτουργία των μητρώων των ασθενών, τη μείωση του λειτουργικού κόστους των μονάδων υγείας, τη διασφάλιση των προσωπικών δεδομένων, τη διαμόρφωση αποτελεσματικής πολιτικής δημόσιας υγείας και τη συμμόρφωση προς τις διατάξεις του Γενικού Κανονισμού Προσωπικών Δεδομένων.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Τον λόγο έχει η κυρία Βουλευτής για τη δευτερολογία της.

**ΦΩΤΕΙΝΗ ΜΠΑΚΑΔΗΜΑ:**  Ευχαριστώ, κύριε Πρόεδρε.

Ευχαριστώ, κύριε Υπουργέ.

Κυρίες και κύριοι συνάδελφοι, ακούσαμε την τοποθέτηση του Υπουργού και την άκουσα με μεγάλο ενδιαφέρον. Αναφέρατε πως είναι άμεσος στόχος η πλήρης ψηφιοποίηση. Θα ήθελα, λοιπόν, να χρησιμοποιήσω τον χρόνο που έχω για να σας ρωτήσω ένα-δύο πράγματα ακόμη επ’ αυτού. Όλοι καταλαβαίνουμε τι εννοούμε λέγοντας «ψηφιοποίηση». Ποιους έχει, όμως, το Υπουργείο στο μυαλό του για να γίνει η ψηφιοποίηση; Θα γίνει ένας διαγωνισμός για να προσληφθούν νέα άτομα; Θα γίνει μία ανακύκλωση με ωφελούμενους ανέργους; Θα θέλαμε, αν θα μπορούσατε, να μας δώσετε κάποια στοιχεία πάνω σε αυτό.

Επίσης, είπατε ότι είναι κλειστός χώρος, μη προσπελάσιμος κι ότι η προσβασιμότητα σε αυτόν είναι περιορισμένη. Θεωρώ πως είναι σαφές ότι δεν θα είχαν πρόσβαση όλοι, ακόμη και οι επισκέπτες των ασθενών σε αυτόν τον χώρο, αλλά παρ’ όλα αυτά κινδυνεύουν να χαθούν πάρα πολύ σημαντικές πληροφορίες μέχρι να ολοκληρωθεί η ψηφιοποίηση.

Και η δεύτερη ερώτηση που θα ήθελα να μου απαντήσετε, κύριε Υπουργέ, είναι αν υπάρχει ένα χρονοδιάγραμμα. Είπατε ότι από το 2018 έχει βγει ένας οδηγός συμμόρφωσης και ήδη ο ηλεκτρονικός φάκελος έχει θεσμοθετηθεί από το 2014. Υπάρχει ένα χρονοδιάγραμμα από πλευράς σας για το πότε θα είναι πλέον έτοιμη η ηλεκτρονική καρτέλα, ώστε να καταργηθούν όλοι οι φάκελοι και τα χιλιάδες έγγραφα που πρέπει να υπάρχουν για να έχουν οι γιατροί ένα πλήρες ιατρικό ιστορικό του ασθενούς;

Βέβαια, εννοείται ότι δεν περιμένουμε να έχετε όλες τις απαντήσεις σήμερα. Ξέρω, όμως, ότι το συγκεκριμένο θέμα είναι ένα θέμα που έχετε δει και εσείς και ο Υπουργός και γι’ αυτό επιλέξαμε να είναι αυτό το θέμα της πρώτης μας επίκαιρης ερώτησης.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κυρίες και κύριοι Βουλευτές, η ψηφιοποίηση δεν είναι μια απλή διαδικασία, υπεισέρχονται πολλοί παράγοντες, τεχνολογικοί κυρίως, και δεν είναι μία απλή υπόθεση ολίγων ημερών. Χρειάζεται μία συγκεκριμένη χάραξη στρατηγικής και στο πλαίσιο της συνολικής χάραξης που ετοιμάζουμε και του οδικού χάρτη, τόσο στα νοσοκομεία όσο και στις υγειονομικές περιφέρειες και γενικά στους φορείς υγείας της χώρας, θα έχουμε σε σύντομο χρονικό διάστημα τον οδικό χάρτη, προκειμένου να πάμε σε πλήρη ψηφιοποίηση.

Θα τονίσω για μία ακόμη φορά ότι η στρατηγική της Κυβέρνησης είναι το σύστημα υγείας να φτάσει σε ένα σημείο που να μην υπάρχει καθόλου το χαρτί, γιατί αυτό ταλαιπωρεί τόσο τους πολίτες όσο και τους εργαζόμενους, αλλά και το σύστημα υγείας.

Σας είπα επίσης ότι αναγνωρίζουμε το πρόβλημα με τα αρχεία και πιστεύω, είμαι βέβαιος, από προηγούμενη εμπειρία στον χώρο της υγείας, ότι σίγουρα υπάρχουν και άλλα νοσοκομεία όπου η κατάσταση με τα αρχεία δεν είναι αυτή που θα ήθελε κανείς. Και δεν είναι κάτι που αλλάζει από τη μία μέρα στην άλλη. Σε σύντομο χρονικό διάστημα θα δείτε την ολοκληρωμένη πρότασή μας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Θα συνεχίσουμε τώρα με τη δεύτερη με αριθμό 14/17-9-2019 επίκαιρη ερώτηση δεύτερου κύκλου της Βουλευτού Α΄ Ανατολικής Αττικής του ΜέΡΑ25 κ. ΜαρίαςΑπατζίδηπρος τον Υπουργό Οικονομικών, με θέμα: «Κλείσιμο Δημόσιας Οικονομικής Υπηρεσίας (Δ.Ο.Υ.) Αχαρνών.».

Στην επίκαιρη αυτή ερώτηση θα απαντήσει ο Υφυπουργός Οικονομικών κ. Απόστολος Βεσυρόπουλος.

Κυρία Απατζίδη, έχετε τον λόγο για δύο λεπτά.

**ΜΑΡΙΑ ΑΠΑΤΖΙΔΗ:** Σας ευχαριστώ, κύριε Πρόεδρε.

Κύριε Υπουργέ, σύμφωνα με τους υπαλλήλους της ΔΟΥ Αχαρνών, η Ανεξάρτητη Αρχή Δημοσίων Εσόδων επιχειρεί να κλείσει τη ΔΟΥ Αχαρνών και να μεταφέρει τις δραστηριότητές της στους Αγίους Αναργύρους και αλλού. Ισχύει αυτό, κύριε Υπουργέ; Αν ναι, ποιοι λόγοι επιτάσσουν αυτό το κλείσιμο της ΔΟΥ Αχαρνών; Είναι δυνατόν να ανασταλεί;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και τις δύο Βουλευτίνες για την άμεση και γρήγορη τοποθέτησή τους.

Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, θέλω να καταστήσω σαφές ότι από την Κυβέρνηση αλλά και από τη δική μου πλευρά, υπάρχει και θα συνεχίσει να υπάρχει σεβασμός απέναντι στη διαδικασία του κοινοβουλευτικού ελέγχου. Θήτευσα κι εγώ στα έδρανα της αντιπολίτευσης, ασκώντας κοινοβουλευτικό έλεγχο, και δεν μπορώ να πω ότι υπήρχε ο ανάλογος σεβασμός στο Κοινοβούλιο και στη θεσμική αυτή διαδικασία από τους Υπουργούς της προηγούμενης κυβέρνησης.

Συνεπώς θα ήθελα να απαντήσω στη συνάδελφο επί της ουσίας.

Κατ’ αρχάς στον βασικό πυρήνα του ερωτήματός σας, για αναστολή δραστηριοτήτων στη ΔΟΥ Αχαρνών, θα ήθελα να καταστήσω σαφές ότι δεν υπάρχει καμμία τέτοια απόφαση προς το παρόν. Φυσικά στόχος μας δεν είναι σε καμμία περίπτωση, να δημιουργήσουμε προβλήματα εξυπηρέτησης στους φορολογούμενους πολίτες, στις επιχειρήσεις και στο παραγωγικό δυναμικό της περιοχής, το αντίθετο μάλιστα. Όχι μόνο για τη συγκεκριμένη περιοχή αλλά και για το σύνολο της χώρας ο στόχος μας είναι να αναβαθμιστούν οι υπηρεσίες των φορολογικών αρχών. Με την ίδρυση και τη λειτουργία της Ανεξάρτητης Αρχής Δημοσίων Εσόδων η ελληνική πολιτεία πραγματοποίησε ένα βήμα προόδου και χειραφέτησης της αρχής που είναι αρμόδια για τα δημόσια έσοδα και το μοντέλο λειτουργίας των συγκεκριμένων υπηρεσιών, στις οποίες συγκαταλέγονται και οι ΔΟΥ.

Το κυριότερο, όμως, είναι ότι όλα πλέον βρίσκονται σε μία διαρκή φάση αξιολόγησης και επικαιροποίησης σε ό,τι αφορά δράσεις, απόδοση υπηρεσιών αλλά και στρατηγικές επιλογές. Με δεδομένο ότι οι ΔΟΥ αποτελούν τον καίριο μηχανισμό βεβαίωσης και είσπραξης δημοσίων εσόδων, η αξιολόγηση και η διαρκής παρακολούθηση όσον αφορά την απόδοση, τη λειτουργία τους αλλά και τη βελτίωση των υπηρεσιών τους προς τους πολίτες, είναι επιβεβλημένη.

Μέσα σε αυτό το πλαίσιο διαρκούς παρακολούθησης και αξιολόγησης πραγματοποιούνται οργανωτικές παρεμβάσεις σε περίπτωση που κριθεί ότι απαιτούνται, προκειμένου να διασφαλίζεται η εύρυθμη και αποτελεσματική λειτουργία των ΔΟΥ και κατά συνέπεια της ΑΑΔΕ, που θέλουμε να αποτελεί ένα σύγχρονο και αποτελεσματικό οργανισμό διασφάλισης των δημοσίων εσόδων και ελέγχου της φοροδιαφυγής, με απώτερο στόχο να καταστεί μοχλός ανάπτυξης και εξυγίανσης της οικονομίας.

Κυρίως, όμως, θέλουμε ένα πρότυπο λειτουργίας, που να οικοδομεί σχέσεις εμπιστοσύνης με τον πολίτη και εμπέδωση της ιδέας της φορολογικής συμμόρφωσης. Όπως αντιλαμβάνεστε, σε αυτή τη χρονική συγκυρία είμαστε σε μια διαδικασία ολικής αξιολόγησης, σε ό,τι αφορά τη δομή και τη λειτουργία υπηρεσιών. Όποια απόφαση ληφθεί θα στηρίζεται σε σφαιρική μελέτη και θα συνιστά ορθολογική αποτύπωση αναγκών με γνώμονα τη μέγιστη αποτελεσματικότητα των υπηρεσιών, αλλά κυρίως την καλύτερη εξυπηρέτηση των πολιτών.

Προς αυτή την κατεύθυνση θέλουμε να ενεργοποιήσουμε ένα νέο πλέγμα καινοτομιών, με διαδικτυακές και ηλεκτρονικές υπηρεσίες που δεν θα καθιστούν αναγκαία και απαραίτητη τη συχνή παρουσία των πολιτών στις ΔΟΥ. Σε αυτές τις καινοτομίες θα αναφερθώ στη δευτερολογία μου. Νομίζω, όμως, ότι αυτές οι δράσεις που αφορούν την παροχή ηλεκτρονικών υπηρεσιών από τη φορολογική αρχή προς τους πολίτες, πρέπει να αποτελέσουν πεδίο ευρείας συναίνεσης και συμφωνίας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Κυρία Απατζίδη, έχετε τον λόγο για τη δευτερολογία σας.

**ΜΑΡΙΑ ΑΠΑΤΖΙΔΗ:** Ευχαριστώ για τις διευκρινίσεις, κύριε Υπουργέ.

Είναι όντως σημαντικό να μην κλείσει η ΔΟΥ Αχαρνών. Πρέπει να λάβουμε υπ’ όψιν ότι ο Δήμος Αχαρνών είναι ο τέταρτος μεγαλύτερος δήμος της Αττικής. Είναι ο δωδέκατος μεγαλύτερος δήμος όλης της Ελλάδας με πληθυσμό εκατόν επτά χιλιάδων περίπου κατοίκων το 2011 και περισσότερους από εκατόν πενήντα χιλιάδες σήμερα. Συγκεντρώνει περίπου πενήντα χιλιάδες βιοτεχνικές και βιομηχανικές επιχειρήσεις και η παραμονή της ΔΟΥ στις Αχαρνές θα διευκολύνει όλους τους επαγγελματίες στην κατεύθυνση της ανάπτυξης του ιστορικού αυτού δήμου.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη βλέπει το αύριο, σχεδιάζει και υλοποιεί δράσεις με σημείο αναφοράς στο μέλλον. Ο στόχος μας είναι να αλλάξουμε τη φιλοσοφία λειτουργίας των φορολογικών υπηρεσιών, ιδιαίτερα σε ό,τι έχει άμεση σχέση με τον πολίτη, να μειώσουμε τη συχνότητα αλλά και την αναγκαιότητα της παρουσίας των φορολογουμένων στις εφορίες. Το ζητούμενο δεν είναι η ποσοτική διάσταση των ΔΟΥ αλλά το ποιος είναι ο δείκτης εξυπηρέτησης του πολίτη και της αποδοτικότητας των φορολογικών υπηρεσιών.

Σε αυτή την κατεύθυνση θέλουμε να προχωρήσουμε σε μία ολοκληρωμένη ψηφιοποίηση των διαδικασιών αλλά και των υποδομών των φορολογικών υπηρεσιών, ώστε ο πολίτης να εξυπηρετείται ηλεκτρονικά και από το σπίτι του για όλες τις υπηρεσίες εξυπηρέτησης κοινού που πραγματοποιούνται σήμερα στις εφορίες και η αυτοπρόσωπη παρουσία να απαιτείται μόνο για ζητήματα φορολογικού ελέγχου και αυτή να είναι προγραμματισμένη και σύμφωνα με τις ανάγκες του.

Στόχος μας είναι, επίσης, να μεταβιβάζονται ακίνητα, χωρίς να χρειάζεται αυτοπρόσωπη παρουσία στην εφορία και ο στόχος αυτός περνά μέσα από την ψηφιοποίηση των τμημάτων κεφαλαίου των εφοριών.

Να γίνεται, δηλαδή, αυτοματοποιημένα και ηλεκτρονικά μια σειρά διαδικασιών όπως η υποβολή δηλώσεων φόρου μεταβίβασης κληρονομιών και γονικών παροχών με ηλεκτρονικό τρόπο.

Στην ίδια κατεύθυνση εντάσσονται και δράσεις όπως η αυτόματη ενημέρωση και διασύνδεση του μητρώου φορολογουμένων με τα άλλα μητρώα της δημόσιας διοίκησης, η διασύνδεση και η διασταύρωση, ενημέρωση ανάμεσα στο φορολογικό μητρώο και στο γενικό εμπορικό μητρώο, για να καταγράφονται άμεσα οι μεταβολές νομικών προσώπων, η ανάπτυξη πληροφοριακού συστήματος για την αυτοματοποιημένη βεβαίωση προστίμων εκπρόθεσμης αρχικής υποβολής δηλώσεων ΦΠΑ και άλλων φόρων, η διασύνδεση με την «ΚΤΗΜΑΤΟΛΟΓΙΟ Α.Ε.» προκειμένου να γίνονται οι απαραίτητες διασταυρώσεις.

Κυρίες και κύριοι συνάδελφοι, αυτά είναι τα ζητήματα που πρέπει να μας απασχολούν, αυτές είναι οι μεγάλες προκλήσεις για το μέλλον, αυτές είναι οι δικές μας προτεραιότητες.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κύριο Υπουργό.

Θα ήθελα να σας ενημερώσω ότι η πρώτη με αριθμό 11/17-9-2019 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Υποδομών και Μεταφορών, με θέμα: «Ολοκλήρωση Μετρό Θεσσαλονίκης άμεσα», δεν θα συζητηθεί λόγω κωλύματος του αρμόδιου Υπουργού.

Επίσης, η πρώτη με αριθμό 12/17-9-2019 επίκαιρη ερώτηση δεύτερου κύκλου της Βουλευτού Πέλλης του Συνασπισμού Ριζοσπαστικής Αριστεράς κ. Θεοδώρας Τζάκρηπρος τον Υπουργό Υποδομών και Μεταφορών, με θέμα: «Υλοποίηση του έργου των παρακάμψεων Γιαννιτσών και Χαλκηδόνας», δεν θα συζητηθεί λόγω κωλύματος του αρμόδιου Υπουργού.

Έχει σταλεί από τη Γενική Γραμματεία Νομικών και Κοινοβουλευτικών Θεμάτων, από τον γενικό γραμματέα, επιστολή που λέει: «Με την παρούσα επιστολή σάς ενημερώνουμε, σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου της Παρασκευής 20 Σεπτεμβρίου 2019, ότι καθίσταται αδύνατη η παρουσία του Υπουργού Υποδομών και Μεταφορών, κ. Κωνσταντίνου - Αχιλλέα Καραμανλή, στον οποίο απευθύνονται οι δύο επίκαιρες ερωτήσεις, λόγω απουσίας του στο εξωτερικό για υπηρεσιακούς λόγους, συμμετοχή στις εργασίες του Συμβουλίου Υπουργών Μεταφορών της Ευρωπαϊκής Ένωσης που λαμβάνει χώρα την ίδια μέρα στις Βρυξέλλες.»

Κυρίες και κύριοι συνάδελφοι, κύριε Υπουργέ, θα κάνουμε μία μικρή διακοπή και θα επιστρέψουμε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι συνεχίζεται η συνεδρίαση.

Θα συζητηθεί η δεύτερη με αριθμό 8/16-9-2019 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Να δοθούν στην Περιφέρεια Κρήτης η αρμοδιότητα και η χρηματοδότηση (25 εκατομμυρίων ευρώ) για την οδική ασφάλεια στον Βόρειο Οδικό Άξονα Κρήτης (ΒΟΑΚ)»

Θα απαντήσει ο Υφυπουργός Υποδομών και Μεταφορών, κ. Ιωάννης Κεφαλογιάννης.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, γνωρίζετε από πρώτο χέρι και λόγω της ιδιότητάς σας ως Βουλευτή του Ρεθύμνου της Κρήτης, ότι για το θέμα του ΒΟΑΚ έχουν υπάρξει και λάθη και παραλείψεις αλλά έχει υπάρξει κι ένα υπαρκτό έργο. Μέχρι το 2012 έχουν δημοπρατηθεί και στη συνέχεια υλοποιηθεί περίπου πενήντα έως εξήντα χιλιόμετρα, από ένα σχεδιασμό ο οποίος είχε υπάρξει τα προηγούμενα χρόνια.

Βεβαίως υπήρξε και μία ακύρωση δημοπρατημένου τμήματος που αφορά το Νομό Ρεθύμνης, το τμήμα Πάνορμο - Εξάντη, από την κυβέρνηση του ΣΥΡΙΖΑ. Τα χρήματα που προορίζονταν γι’ αυτό το υποέργο, όπως και τα υπόλοιπα χρήματα που ήταν στη διάθεση της αντίστοιχης υπηρεσίας για την υλοποίηση τμήματος του υπόλοιπου έργου, μεταφέρθηκαν σε άλλους οδικούς άξονες της χώρας και, κυρίως, κάλυψαν την αύξηση που ζήτησαν οι παραχωρησιούχοι σε μεγάλες οδικές αρτηρίες.

Έχουμε, λοιπόν, ένα υπαρκτό πρόβλημα με ένα χρονικό διάστημα τεσσάρων έως επτά ετών -αναλόγως από πού θα ξεκινήσεις- που δεν έχει υλοποιηθεί κάτι συγκεκριμένο ως έργο. Η προηγούμενη κυβέρνηση ροκάνισε τεσσεράμισι χρόνια και άφησε έναν υποτυπώδη σχεδιασμό και κάποιες ενέργειες που είναι σε πρωτόλειο επίπεδο. Άφησε κάτι.

Έχω ζητήσει από τον κ. Καραμανλή και από το Υπουργείο συνολικά, να εξετάσει πώς θα προχωρήσει το έργο, να αξιοποιήσει ό,τι έχει γίνει, έστω οι υποτυπώδεις ενέργειες, ο υποτυπώδης σχεδιασμός, ούτως ώστε να μην ξαναγυρίσουμε πάλι πίσω.

Η θέση μας, ως Κίνημα Αλλαγής και η προσωπική μου θέση, έχοντας όλη την εμπειρία των προηγούμενων ετών, είναι ότι αν δεν δοθεί στην Κρήτη στην Περιφέρεια Κρήτης, το σύνολο της αρμοδιότητας για το Βόρειο Οδικό Άξονα και όλο το οδικό σύστημα του νησιού, δεν πρόκειται να προχωρήσει το έργο. Και το λέω αυτό με την εμπειρία όλων των προηγούμενων ετών, των λαθών και των παραλείψεων.

Βεβαίως, να πω ότι αυτό απαιτεί μία νομοθετική ρύθμιση κι έχει σχέση, βεβαίως, και με τη διαφορετική αντιμετώπιση που επιτάσσει το Σύνταγμα να έχουμε στα νησιά. Στην Κρήτη είναι πάρα πολύ δύσκολο να βάλεις το σύστημα των διοδίων και μάλιστα με υψηλό τίμημα. Είναι ένα νησί, είναι κλειστό οδικό σύστημα. Δεν είναι οι διηπειρωτικοί ή οι διαπεριφερειακοί οδοί που υπάρχουν ανά τον κόσμο. Είναι ένα νησί, ένα κλειστό σύστημα. Με αυτή την έννοια, λοιπόν, πρέπει να εξετάσετε πολύ γρήγορα, για να μη χαθεί άλλος χρόνος, το τι θα κάνετε και να μας ενημερώσετε για το σχεδιασμό.

Ως πρώτο βήμα σε αυτή την κατεύθυνση θεωρώ ότι πρέπει να προχωρήσετε στο να αποδώσετε τα 15 εκατομμύρια τα οποία έχουν ήδη εγκριθεί -εδώ και καιρό μάλλον- και προορίζονται για την αποκατάσταση στο Βόρειο Οδικό Άξονα σε συγκεκριμένα σημεία από κατολισθήσεις και, βεβαίως, τα 25 εκατομμύρια τα οποία έχουν χαρακτηριστεί για την οδική ασφάλεια να δοθούν στην Περιφέρεια Κρήτης, να προχωρήσει και το έργο της αποκατάστασης, που εκκρεμεί εδώ και καιρό -πρέπει να είναι τρία χρόνια που έχουν προκληθεί αυτές τις ζημιές- και να προχωρήσει το έργο της βελτίωσης της οδικής ασφάλειας.

Θα ήθελα τις απαντήσεις σας σε αυτά τα θέματα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Υφυπουργός κ. Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κύριε συνάδελφε και συντοπίτη, ανοίξατε μια σειρά από ζητήματα πέραν της ερώτησης και θα αναφερθώ πολύ σύντομα, γιατί αφορά όλους όσους κατοικούν και επισκέπτονται την Κρήτη.

Πράγματι υπήρξαν και λάθη και παραλείψεις όλα τα προηγούμενα χρόνια και νομίζω δεν υπάρχει καμμία αμφιβολία. Είναι κάτι το οποίο είναι αυταπόδεικτο. Θα συμφωνήσω σίγουρα μαζί σας ότι, δυστυχώς, χάθηκαν τεσσεράμισι χρόνια από την προηγούμενη πολιτική ηγεσία επί κυβερνήσεως ΣΥΡΙΖΑ και Ανεξαρτήτων Ελλήνων, διότι υπήρξαν παλινωδίες στους αρχικούς σχεδιασμούς. Θυμίζω δηλώσεις κορυφαίων Υπουργών της τότε κυβέρνησης ότι δεν χρειάζεται Βόρειος Οδικός Άξονας, γιατί θα χαλάσει το φυσικό τοπίο. Μετά πήγαμε σε έναν δεύτερο σχεδιασμό όσον αφορά τη στρατηγική μελέτη, μετά ξανά παλινωδίες και δυστυχώς φτάσαμε εν έτει 2019 και το μόνο πράγμα το οποίο υπάρχει και αυτό πρέπει να το κατανοήσουμε όλοι, είναι ένας διαγωνισμός όσον αφορά την εκδήλωση ενδιαφέροντος. Να το πω σε απλά ελληνικά, στην ουσία ποιοι ενδιαφέρεστε να ασχοληθείτε με το έργο, όταν γίνουν οι μελέτες και όταν δημοπρατηθεί. Άρα, στην ουσία, βρισκόμαστε σε ένα σημείο μηδέν, αν προσθέσω μάλιστα αυτό το οποίο πολύ ορθά αναφέρατε για τον Πάνορμο - Εξάντη, ένα έργο το οποίο είχε δημοπρατηθεί, υπήρξε ανάδοχος και μάλιστα κι εγώ ως Βουλευτής Ρεθύμνου με τουλάχιστον τέσσερις κοινοβουλευτικές ερωτήσεις έκρουα τον κώδωνα του κινδύνου στην τότε πολιτική ηγεσία και δυστυχώς το έργο αυτό ακυρώθηκε. Και πολύ σωστά αναφέρατε ότι υπήρξε μία μεθόδευση συγκεκριμένη για να ακυρωθεί το έργο. Αντιλαμβάνομαι κι εγώ, πράγματι, ότι πρέπει από εδώ και πέρα να μιλάμε πολύ συγκεκριμένα και νομίζω ότι πρέπει να απευθυνθούμε και στον κόσμο στην Κρήτη, για να ξέρει τι να περιμένει από εμάς και να μην αφήνουμε γενικόλογες εξαγγελίες, που στην ουσία δεν ανταποκρίνονται στην πραγματικότητα.

Έρχομαι λίγο και στα ειδικότερα τα οποία με ρωτήσατε. Όσον αφορά το πρώτο ποσό τα 15 εκατομμύρια για την αποκατάσταση των κατολισθητικών φαινομένων στον ΒΟΑΚ, κύριε Κεγκέρογλου, υπήρχε ένα έγγραφο από την Περιφέρεια Κρήτης, που στην ουσία δήλωνε αδυναμία προκειμένου να μελετήσει και να εκτελέσει τις εργασίες αποκατάστασης. Σας το λέω αυτό, γιατί είπατε ότι πρέπει να δοθεί το ποσό αυτό στην περιφέρεια και μάλιστα το Υπουργείο Υποδομών και Μεταφορών έκανε τις ενέργειες και εξασφαλίστηκε αυτό το ποσό των 15 εκατομμυρίων.

Τι περιλαμβάνει αυτό το ποσό; Ανατέθηκαν από το Υπουργείο Υποδομών και Μεταφορών, με την επείγουσα μάλιστα διαδικασία του άρθρου 32 του ν.4412 οι μελέτες για την αποκατάσταση των κατολισθητικών φαινομένων σε όλες τις θέσεις του ΒΟΑΚ. Και μάλιστα, αυτές οι μελέτες θα ολοκληρωθούν σε ενάμιση μήνα από τώρα, τον Νοέμβριο του 2019. Ταυτόχρονα, όμως, έγιναν κάποιες παρεμβάσεις άμεσες από το Υπουργείο, όσον αφορά τις θέσεις Μεγάλα Χωράφια, Σταλός και Γαλατάς Χανίων που είχε σαν αποτέλεσμα την πλήρη και ασφαλή αποκατάσταση της κυκλοφορίας, τουλάχιστον στην κανονική διατομή της οδού και, αφού τελειώσουν οι μελέτες, δηλαδή τον Νοέμβριο, με την επείγουσα επίσης διαδικασία, η ολοκλήρωση των μελετών είναι η αποκατάσταση των φαινομένων αυτών.

Βεβαίως, να ξέρετε ότι ο στόχος είναι αυτές οι εργασίες να υλοποιηθούν τη χειμερινή περίοδο, που ξέρετε πολύ καλά ότι στην ουσία μειώνονται πολύ αισθητά οι κυκλοφοριακοί φόρτοι, με αποτέλεσμα να υπάρχει λιγότερη ταλαιπωρία και επιβάρυνση των χρηστών του ΒΟΑΚ. Άρα, ο σχεδιασμός, όσον αφορά το πρώτο ποσό που αναφέρετε, τα 15 εκατομμύρια μελέτη τον Νοέμβριο, είναι ότι κατά τη χειμερινή περίοδο θα γίνουν οι εργασίες αποκατάστασης. Με βάση και το έγγραφο της περιφέρειας ότι υπάρχει αδυναμία, αντιλαμβάνεστε ότι αυτά θα εκτελεστούν από το Υπουργείο.

Τώρα, όσον αφορά το ποσό που αναφέρετε για την οδική ασφάλεια, κύριε Κεγκέρογλου, τουλάχιστον από όσο γνωρίζω εγώ, από τις υπηρεσίες μου, ανέρχεται σε ένα ποσό γύρω στα 19,5 εκατομμύρια -δεν είναι 25- και αφορά δύο τμήματα. Είναι το τμήμα Γεωργιούπολη – Καβρός - Πετρές και το δεύτερο τμήμα είναι Φόδελε - Λινοπεράματα.

Όσον αφορά το πρώτο τμήμα, για να σας ενημερώσω, υπήρξε μία μελέτη για την αναβάθμιση της οδικής ασφάλειας στο τμήμα, που σας περιέγραψα, δηλαδή Γεωργιούπολη – Καβρός - Πετρές. Μάλιστα, είχε εκπονηθεί, με μέριμνα του Οργανισμού Ανάπτυξης Κρήτης και είχε διαβιβαστεί στην αρμόδια υπηρεσία του Υπουργείου. Από τον έλεγχο ωριμότητας της συγκεκριμένης μελέτης, δυστυχώς διαπιστώθηκε ότι δεν πληρούσε τα στοιχεία του άρθρου 49 του ν.4412 και συγκεκριμένα στην μελέτη που διαβιβάστηκε από τον ΟΑΚ. Στην ουσία, έλειπαν οι στατικές μελέτες των πεζογεφυρών και των διαβάσεων και επομένως, αυτό είναι αναγκαίο για τις γεωτεχνικές έρευνες. Και επειδή υπήρχε αυτή η έλλειψη, αφού στην ουσία το έργο αυτό είναι και συγχρηματοδοτούμενο από την Ευρωπαϊκή Ένωση, δεν υπήρχε ο όρος της επιλεξιμότητας.

Τι έχουμε κάνει αυτή τη στιγμή ως Υπουργείο; Η αρμόδια διεύθυνση Δ14 του Υπουργείου, στην ουσία έχει ακολουθήσει τη διαδικασία του άρθρου 128 του ν.4412 για πρόσληψη τεχνικού συμβούλου, το οποίο υπογράφεται άμεσα και θα προχωρήσουμε στην ωρίμανση της μελέτης.

Όσον αφορά την οδική ασφάλεια Φόδελε - Λινοπεράματα, αναμένονται από τον ΟΑΚ οι εγκεκριμένες μελέτες, προκειμένου η υπηρεσία να προχωρήσει σε δημοπράτηση. Σας είπα ότι για τα δύο αυτά έργα συνολικά το ποσό ανέρχεται σε 19,5 εκατομμύρια μου. Επομένως, όχι 25 εκατομμύρια.

Τέλος, θα μου επιτρέψετε να σας πω ότι όσον αφορά τη συντήρηση του ΒΟΑΚ -γιατί υπήρχε μία διχογνωμία για το ποιος έχει την αρμοδιότητα- αυτή ανέκαθεν ανήκε στην Περιφέρεια Κρήτης, αλλά πλέον υπάρχει η ομόφωνη απόφαση-γνωμοδότηση του Νομικού Συμβουλίου του Κράτους με αρθιμό 105/2019, η οποία έχει γίνει αποδεκτή από την προηγούμενη πολιτική ηγεσία, από τον Υπουργό Υποδομών και Μεταφορών. Κρίθηκε πλέον, ας το πούμε, αμετάκλητα, ότι υπεύθυνος για τη συντήρηση του ΒΟΑΚ, από τη στιγμή που δεν είναι ένας κλειστός αυτοκινητόδρομος, αυτήν τη στιγμή είναι η Περιφέρεια Κρήτης.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς, για τον σχεδιασμό που αφορά τη δημιουργία ενός σύγχρονου αυτοκινητόδρομου, του Βόρειου Οδικού Άξονα, πρέπει να σας πω δύο στοιχεία. Για την απάντηση που μου έχει δώσει η Δ16, το Υπουργείο, σε σχέση με όσα έχουν γίνει περιλαμβάνονται και έξι αναθέσεις τεσσάρων προμελετών και δύο μελετών για συγκεκριμένα θέματα του ΒΟΑΚ και με αυτή την έννοια, κάτι έχει προχωρήσει. Θα έλεγα αυτά να μην πισωγυρίσουν, να αξιοποιηθούν ούτως ώστε να επιταχυνθεί η διαδικασία.

Να λάβετε υπ’ όψιν σας ότι το ελληνικό δημόσιο, η ελληνική πολιτεία οφείλει στην Κρήτη, η οποία είχε αποδεχθεί ότι έχουν προτεραιότητα οι μεγαλύτεροι άξονες της ηπειρωτικής χώρας, αλλά θέλει η πολιτεία να εκπληρώσει την υποχρέωσή της και να βάλει τα αντίστοιχα χρήματα για την δημιουργία του ΒΟΑΚ.

Όταν βάλει η πολιτεία τα αντίστοιχα χρήματα για την υλοποίηση αυτού του οδικού άξονα, δεν θα υπάρχουν υπέρογκα διόδια, ακόμα και αν υπάρξουν. Θέλω να πω ότι αυτό το οποίο είδαμε σε πρωτοσέλιδο τις προηγούμενες ημέρες, ότι η Κρήτη δεν θέλει διόδια, είναι αποτέλεσμα της αντίληψης που υπάρχει ότι, για να πας από Αθήνα στη Θεσσαλονίκη, θες 60 με 70 ευρώ και για να πας από το Ηράκλειο στο Ρέθυμνο με τρία διόδια θα θες 12 ευρώ, μόνο για τα διόδια. Άρα, λοιπόν, το κλειδί είναι τι χρήματα θα βάλει το δημόσιο και όχι το τι σύστημα θα εφαρμοστεί για την υλοποίησή του.

Πάμε τώρα στην υλοποίηση. Εγώ αναφέρθηκα σε μια ριζική τομή, που μπορεί να γίνει. Η ίδια η απάντησή σας δείχνει ότι έχουμε χάσει τον μπούσουλα. Υπάρχει μια ειδική υπηρεσία του ΒΟΑΚ, η οποία παλαιότερα ήταν στο Υπουργείο, στη συνέχεια τη μεταφέραν στον Οργανισμό Ανάπτυξης Κρήτης, όταν ενοποιήθηκε ο ΟΑΝΑΚ και ο ΟΑΔΥΚ, για να έχει την ευθύνη του ΒΟΑΚ. Ήρθε ο κ. Σπίρτζης και ουσιαστικά, την ξαναπήρε πίσω την αρμοδιότητα. Σήμερα η υπηρεσία είναι αιωρούμενη.

Τι λέω, λοιπόν, εγώ; Το εξής απλό: Η ειδική υπηρεσία του ΒΟΑΚ -άσε τα Δωδεκάνησα και τα άλλα, που κόλλησε ο Σπίρτζης, για να θολώσει τα νερά- να πάει στην Περιφέρεια Κρήτης μαζί με τη Δ16, ως τεχνικό σύμβουλο του Υπουργείου, που είναι μια πολύ καλή υπηρεσία πράγματι, έχει πολύ καλά στελέχη. Η Περιφέρεια Κρήτης είναι το κατάλληλο όργανο.

Βεβαίως, είπε η περιφέρεια και σωστά ότι «εγώ δεν μπορώ να αναλάβω το βάρος με την υπάρχουσα δομή». Αν πάει η ειδική υπηρεσία, μπορεί και πρέπει να το κάνετε. Μην κάνετε το λάθος αυτήν την υπηρεσία να την ξαναπάτε στον ΟΑΚ. Ο ΟΑΚ δεν είναι το πολιτικό, αναπτυξιακό όργανο, που είναι η Περιφέρεια Κρήτης. Είναι ένας τεχνικός σύμβουλος πάρα πολύ καλός και ως τέτοιος μπορεί να λειτουργήσει, αλλά όχι ως ένα αποφασιστικό όργανο, που μπορεί να περπατήσει ένα έργο απρόσκοπτα.

Έχω διατελέσει και Πρόεδρος του ΟΑΝΑΚ δέκα μήνες και γνωρίζω πάρα πολύ καλά τις δυνατότητές τους. Είναι τεράστιες, αλλά όχι στο πολιτικό επίπεδο και στο επίπεδο της διεύθυνσης ενός σχεδιασμού και της υλοποίησής του.

Στα συγκεκριμένα θέματα νομίζω ότι η ίδια η καθυστέρηση τριών ετών από ένα Υπουργείο, το οποίο θέλει να υλοποιήσει ένα έργο αντιμετώπισης κατολισθήσεων στην Κρήτη δείχνει ότι τα πράγματα δεν μπορούν να λειτουργήσουν από την Αθήνα. Αποκεντρώστε. Το αίτημα είναι να μεταφερθεί, όπως σας είπα, η ΕΥΔΕ-ΒΟΑΚ στην Περιφέρεια Κρήτης και η αντίστοιχη ευθύνη για την υλοποίηση του έργου. Αυτό το θεωρώ ως την καλύτερη λύση.

Για την οδική ασφάλεια εγώ δεν αναφέρθηκα μόνο στα χρήματα που έχουν ονοματιστεί για τον ΒΟΑΚ, που πολύ καλά αναφέρατε ποια είναι -που ακόμα και η μελέτη βλέπετε ότι έχει μπερδέψει, με την Αθήνα να ασχολείται με ένα έργο της Περιφέρειας Κρήτης αποκλειστικά- αλλά αναφέρθηκα και στη δυνατότητα που έχετε ως Υπουργείο, μέσα από το ευρύτερο κονδύλιο που έχετε στη διάθεσή σας, να δώσετε χρήματα για την οδική ασφάλεια όλου του νησιού.

Επειδή είδαμε ότι και ο Πρωθυπουργός ενδιαφέρθηκε για τον ΒΟΑΚ, το ενδιαφέρον δεν πρέπει να είναι μόνο τυπικό και ονομαστικό. Σας παρακαλώ, ελέγξτε, εξετάστε τη δυνατότητα αυτή, της πρότασης υλοποίησης αυτής της πρότασης, που σας λέω για την Περιφέρεια Κρήτης και δώστε τα αναγκαία χρήματα για την οδική ασφάλεια -και όχι μόνο Γεωργιούπολη - Χανιά και Φόδελε - Λινοπεράματα- τα απαραίτητα χρήματα για την ενίσχυση της οδικής ασφάλειας, μέχρι να δουν οι Κρητικοί τον νέο, σύγχρονο αυτοκινητόδρομο για τον οποίο, όπως σας είπα, δεν πρέπει να γίνουν άλλα λάθη.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Κεγκέρογλου.

Κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κύριε συνάδελφε, σας είπα και προηγουμένως ότι εδώ πρέπει να μιλάμε συγκεκριμένα, για να ξέρουν και οι συμπολίτες μας τι να περιμένουν. Δεν υπάρχει κάποιο ειδικό κονδύλι αυτή τη στιγμή 25 εκατομμυρίων, μια δεξαμενή που μπορούμε να τη διαθέσουμε όπως θέλουμε στο Υπουργείο για τα θέματα της οδικής ασφάλειας. Είναι δύο έργα, τα οποία εντάσσονται στο κομμάτι της οδικής ασφάλειας και αφορούν συγκεκριμένα τον ΒΟΑΚ.

Σας είπα ποιο είναι το χρονοδιάγραμμα και ποια είναι τα προβλήματα και πιστεύω ότι τουλάχιστον αυτά τα δύο έργα τα οποία, πράγματι, είναι πολύ σημαντικά, για να γίνουν αυτές οι παρεμβάσεις οι οποίες, μάλιστα, σε κάποια σημεία είναι και ανεξάρτητες της τελικής σχεδίασης και δημοπράτησης και εκτέλεσης του ΒΟΑΚ. Είναι κάτι, το οποίο πρέπει να γίνει. Εξάλλου, γνωρίζετε πολύ καλά ότι τέτοιου είδους παρεμβάσεις ήδη εκτελούνται για παράδειγμα στον κόμβο της Αγίας Πελαγίας.

Τώρα, όσον αφορά -μια και ανοίξαμε μια γενικότερη κουβέντα, πέραν της στενής ερώτησης- για το θέμα του ΒΟΑΚ σας είπα και προηγουμένως ότι εμείς ως Κυβέρνηση δεν έχουμε κανένα λόγο να κάνουμε κανένα πισωγύρισμα. Αν υπάρχουν κάποιες, όπως είπατε, προμελέτες ή κάποιες προεργασίες -οι οποίες έχουν γίνει- δεν έχουμε κανένα σκοπό να τις ακυρώσουμε και να πάμε πίσω κάποια χρόνια, αλλά όπως πολύ ορθά αναφέρατε, είναι προμελέτες. Αυτή τη στιγμή, δυστυχώς, υπάρχει κάτι συγκεκριμένο.

Εμείς θα τρέξουμε την όλη διαδικασία και μάλιστα, ως Υπουργείο το αμέσως επόμενο διάστημα θα είμαστε έτοιμοι να πούμε και προς τους Κρητικούς τι ακριβώς περιμένουμε και αναμένουμε όσον αφορά το συγκεκριμένο χρονοδιάγραμμα για την εκτέλεση του έργου. Νομίζω ότι εκεί θα δοθούν κατάλληλες απαντήσεις και στο τι έγινε, για να ξέρουμε και το τι έγινε και, βεβαίως, τι πρόκειται να γίνει.

Τώρα, όσον αφορά το θέμα των διοδίων: Νομίζω ότι και εσείς από την απάντησή σας και την τοποθέτησή σας αντιλαμβάνεσθε, όπως και η προηγούμενη διοίκηση μάλιστα, η οποία έλεγε ότι να μπουν μεν διόδια, αλλά να μην τα πληρώνουν οι κάτοικοι της Κρήτης, αλλά να τα πληρώνουν οι επισκέπτες, και οι ίδιοι αποδέχονταν κοινώς την έννοια των διοδίων.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ψευδώς.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Αυτό το οποίο εμείς έχουμε πει είναι το εξής: Κανένα θέμα δεν πρέπει να αποτελέσει ταμπού, προκειμένου να υπάρξει ένας σύγχρονος αυτοκινητόδρομος σύντομα ο οποίος θα έχει και αναπτυξιακό χαρακτήρα αλλά, βεβαίως, θα αποτελεί και ένα εργαλείο, προκειμένου να μη γίνονται τα θανατηφόρα ατυχήματα που συμβαίνουν, δυστυχώς, στο νησί μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Και στο σημείο αυτό θα ήθελα να πω και κάτι, γιατί πολλές φορές δίνουμε μια διάσταση μεγαλύτερη από αυτή η οποία είναι η πραγματικότητα. Δυστυχώς, οι περισσότεροι θάνατοι, τα θανατηφόρα ατυχήματα στην Κρήτη δεν γίνονται στον ΒΟΑΚ, δυστυχώς γίνονται στο επαρχιακό δίκτυο και κυρίως, γίνονται εντός των πόλεων. Άρα, πέρα από το κομμάτι των υποδομών που συμφωνώ ότι είναι ένα πολύ μεγάλο βασικό εργαλείο, προκειμένου να αποτρέψουμε και να μειώσουμε τους θανάτους, θα πρέπει να δούμε συνολικά το θέμα της οδηγικής συμπεριφοράς και εκεί νομίζω όλοι μας τουλάχιστον σε αυτό μπορούμε να συμφωνήσουμε και να συμβάλλουμε.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ πολύ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 10.49΄ λύεται η συνεδρίαση για τη Δευτέρα 23 Σεπτεμβρίου 2019 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**